Мыщхъуэжь Аминэ нэхъыфIхэм ящыщщ
Красноярск къалэм щекIуэкIащ Урысей Федерацэм и Правительствэм, УФ-м Экономикэ зыужьыныгъэмрэ сатумкIэ и министерствэм, УФ-м ЩIыналъэхэм зегъэужьынымкIэ и министерствэм, апхуэдэу Красноярск крайм и Правительствэм я дэIэпыкъуныгъэкIэ къызэрагъэпэща экономикэ зэхыхьэшхуэр.
Зэхуэсым хэтахэу Мыщхъуэжь Аминэрэ ВГТРК-м и лэжьакIуэ Брилёв Сергейрэ.
Абы и пленар зэIущIэм щIэсащ УФ-м и Правительствэм и УнафэщIым и къуэдзэ Дворкович Аркадий, УФ-м Правительствэ зэIухам и IуэхухэмкIэ и министр Абызов Михаил, УФ-м и Президентым и полномочнэ лIыкIуэу Сыбыр федеральнэ округым щыIэ Толоконский Владимир, Красноярск крайм и губернатор Кузнецов Лев сымэ.
Мы зэIущIэшхуэм хиубыдэу къызэрагъэпэщащ «ЩIэблэ-2020» щIалэгъуалэ зэхыхьэр. Абы хэтын папщIэ Урысейм и къалэу 120-м щIигъум ирагъэхауэ заявкэ 1200-м нэблагъэм хэплъащ икIи IэщIагъэлI ныбжьыщIэ нэхъыфI дыдэу 115-рэ къыхахащ. Абыхэм яхэхуащ КъБР-м и ЩIалэгъуалэ правительствэм финансхэмкIэ и министр Мыщхъуэжь Аминэ.
«Граждан жылагъуэ IуэхущIапIэхэмрэ зыужьыныгъэр унэтIынымрэ» зэхыхьэм кърихьэлIа IэщIагъэлIхэмрэ экспертхэмрэ къыхагъэщхьэхукIащ Мыщхъуэжь Аминэ и лэжьыгъэр ягу зэрырихьар. Апхуэдэу властыр зэIухауэ зэрылажьэм теухуауэ Аминэ мы зэхуэсышхуэм къыщипсэлъахэм щыщ Iыхьэхэр хэхуащ етIуанэ махуэм УФ-м и Правительствэм и УнафэщI Медведев Дмитрий и пащхьэ иралъхьа лэжьыгъэхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
